<header data-type="book">
<h1>十四經發揮</h1>
<dl class="元資料">
<div><dt>作者</dt><dd>滑壽</dd></div>
<div><dt>朝代</dt><dd>元</dd></div>
<div><dt>底本</dt><dd>電子文本整理自行政院中醫藥委員會94年文本CM043</dd></div>
</dl>
</header>
<h2>目   錄</h2>
<p>新刊十四經絡發揮序
十四經發揮序（宋濂序）
十四經發揮序（呂復序）
自序
十四經發揮凡例
十四經發揮
仰人尺寸之圖
伏人尺寸之圖
（一）卷上  手足陰陽流注篇
（二）卷上  十四經脈氣所發篇
手太陰肺經之圖
手太陰肺經之歌
手陽明大腸經之圖
手陽明大腸經穴歌
足陽明胃經之圖
足陽明胃經穴歌
足太陰脾經之圖
足太陰脾經穴歌
手少陰心經之圖
手少陰心經穴歌
手太陽小腸經之圖
手太陽小腸經穴歌
足太陽膀胱經之圖
足太陽膀胱經穴歌
足少陰腎經之圖
足少陰腎經穴歌
手厥陰心包經之圖
手厥陰心包經穴歌
手少陽三焦經之圖
手少陽三焦經穴歌
足少陽膽經之圖
足少陽膽經穴歌
足厥陰肝經之圖
足厥陰肝經穴歌
督脈之圖
督脈經穴歌
任脈之圖
任脈經穴歌
（三）卷下  奇經八脈篇
督脈
任脈
陽蹻脈
陰蹻脈
衝脈
陽維脈
陰維脈
帶脈</p>
<h2>新刊十四經絡發揮序</h2>
<p>十四經發揮者，發揮十四經絡也。經絡在人身：手，三陰三陽；足，三陰三陽，
凡十有二，而云十四者，併任，督二脈言也。任，督二脈何以併言？任脈直行於腹，
督脈直行於背，為腹背中行諸穴所系也。手太陰肺經，左右各十一穴；足太陰脾經，
左右各二十一穴；手陽明大腸經，左右各二十穴；足陽明胃經，左右各四十五穴；
手少陰心經，左右各九穴；足少陰腎經，左右各二十七穴；手太陽小腸經，
左右各十九穴；足太陽膀胱經，左右各六十三穴；手厥陰心包經，左右各九穴；
足厥陰肝經，左右各十三穴；手少陽三焦經，左右各二十三穴；足少陽膽經，
左右各四十三穴；兼以任脈中行二十四穴，督脈中行二十七穴，而人身周矣。</p>
<p>醫者明此，可以鍼，可以灸，可以湯液投之，所向無不取驗。後世醫道，
不明古先聖王救世之術，多廢不講，鍼，灸，湯液之法；或歧為二，或參為三，
其又最下則鍼行者百一，灸行者什二，湯液行者什九而千萬。抑何多寡之相懸耶！
或者以鍼誤立效，灸次之，而湯液猶可稍緩乎？是故業彼者多，業此者寡也。噫！
果若是，亦淺矣 哉，其用心也！</p>
<p>夫醫之治病，猶人之治水，水行於天地，猶血氣行於人身也，溝渠畝澮，河泖川瀆，
皆其流注交際之處，或壅焉，或塞焉，或溢焉，皆足以害治而成病，苟不明其嚮道，
而欲治之，其不至於泛濫妄行者，否也；醫之治病，一迎一隨，一補一瀉，一汗一下，
一宣一導，凡所以取其和平者，亦若是耳，而可置經絡於不講乎？</p>
<p>滑伯仁氏有憂之，故為之圖，為之註，為之歌，以發揮之；周悉詳盡，曲暢旁通，
後之醫者，可披卷而得焉，伯仁氏之用心亦深矣哉！後伯仁氏而興者，有薛良武氏焉，
良武氏潛心講究，其所自得，亦已多矣。乃復校正是書而刊諸梓，欲以廣其傳焉，
推是心也，即伯仁氏之心也。良武名鎧，為吳之長洲人，有子曰己者，
今以醫判南京太醫事，尤以外科名，而外科者，特其一也，君子謂其能振家業云。</p>
<p>嘉靖戊子冬閏十月望日，前進士姑蘇西閶盛應陽斯顯書于金陵官寓</p>
<h2>十四經發揮序</h2>
<p>人具九臟之形，而氣血之運，必有以疏載之，其流注則曰歷，曰循，曰經，曰至，
曰抵；其交際則曰會，曰過，曰行，曰達者；蓋有所謂十二經焉。十二經者，
左右手足各備，陰陽者三，陰右而陽左也，陽順布而陰逆施也。以三陽言之，則太陽，
少陽，陽明；陽既有太少矣，而又有陽明者何？取兩陽合明之義也。以三陰言之，
則太陰，少陰，厥陰；陰既有太少矣，而又有厥陰者何？取兩陰交盡之義也。
非徒經之有十二也，而又有所謂孫絡者焉；孫絡之數，三百六十有五，所以附經而行，
周流而不息也。</p>
<p>至若陰陽維蹻，衝，帶六脈，固皆有所繫屬，而唯督，任二經，則包乎腹背而有專穴；
諸經滿而溢者，此則受之，初不可謂非常經而忽略焉，法宜與諸經並論，
通考其隧穴六百五十有七者，而施治功，則醫之神祕盡矣。蓋古之聖人契乎至靈，
洞視無隱，故能審系脈之真，原虛實之變，建名立號，使人識而治之。
雖後世屢至抉膜導竅，驗幽索隱，卒不能越其範圍，聖功之不再，壹至是乎？
由此而觀，學醫道者，不可 不明乎經絡，經絡不明，而欲治夫疢疾，
猶習射而不操弓矢，其不能也決矣。</p>
<p>濂之友滑君，深有所見於此，以內經骨空諸論，及靈樞本輸篇，所述經脈辭旨簡嚴，
讀者未易即解，於是訓其字義，釋其名物，疏其本旨，正其句讀，釐為三卷，
名曰十四經發揮。復慮隧穴之名，難於記憶，聯成韻語，附於各經之後，
其有功於斯世也，不亦遠哉！世之著醫書者，日新月盛，非不繁且多也，漢之時，
僅七家耳，唐則增為六十四，至宋遂至一百七十又九，其發明方藥，豈無其人；
純以內經為本，而弗之雜者，抑何其鮮也！</p>
<p>若金之張元素，劉完素，張從正，李杲四家，其立言垂範，殆或庶幾者乎？
今吾友滑君起而繼之，凡四家微辭秘旨，靡不貫通，發揮之作，
必將與其書並傳無疑也。嗚呼！橐籥一身之氣機，以補以瀉，以成十全之功者，
其唯針砭之法乎。若不明於諸經而誤施之，則不假鋒刃而戕賊人矣。可不懼哉！</p>
<p>縱諉曰：九針之法，傳之者蓋鮮，苟以湯液言之，亦必明於何經中邪，
然後法何劑而治之；奈何粗工絕弗之講也。滑君此書，豈非醫塗之輿梁也歟！
濂故特為序之以傳，非深知滑君者，未必不以其言為過情也。滑君名壽，字伯仁，
許昌人，自號攖寧生，博通經史諸家言，為文辭溫雅有法，而尤深於醫。江南諸醫，
未能或之先也。所著又有素問鈔，難經本義，行於世。難經本義，
雲林危先生素嘗為之序云。</p>
<p>翰林學士亞中大夫知制誥兼脩國史金華宋濂謹序</p>
<h2>十四經發揮序</h2>
<p>觀文於天者，非宿度無以稽七政之行。察理於地者，非經水無以別九圍之域。
矧夫人身而不明經脈，又烏知營衛之所統哉。此內經靈樞之所由作也。竊嘗攷之，
人為天地之心，三材蓋一氣也。經脈十二，以應經水，孫絡三百六十有五，
以應周天之度，氣穴稱是，以應周期之日。宜乎營氣之營於人身，晝夜環周，
軼天旋之度，四十有九。或謂衛氣不循其經，殆以晝行諸陽，夜行諸陰之異，
未始相從，而亦未嘗相離也。</p>
<p>夫日星雖殊，所以麗乎天者，皆陽輝之昭者也。河海雖殊，所以行乎地中者，
實一水之流衍也。經絡雖交相貫屬，所以周於人身者，一營氣也。噫！
七政失度則災眚見焉。經水失道，則洚潦作焉。經脈失常，則所生是動之疾，
繇是而成焉。以故用鍼石者，必明俞穴，審開闔，因以虛實，以補瀉之。
此經脈本輸之旨，尤當究心，靈樞世無註本，學者病焉；許昌滑君伯仁甫，
嘗著十四經發揮，專疏手足三陰三陽及任督也。觀其圖章訓釋，綱舉目張，
足以為學者出入嚮方，實醫門之司南也。既成將鋟鋅以傳，徵余敘其所作之意，
余不敏，輒書三材一氣之說以以歸之。若別經絡骨度之屬，則此不暇備論也。
至正甲辰中秋日，四明呂復養生主書於票騎山之樵舍。</p>
<h2>自    序</h2>
<p>人為血氣之屬，飲食起居，節宜微爽，不能無疾。疾之感人；或內或外，或小或大，
為是動，為所生病，咸不出五臟六腑，手足陰陽。聖智者興，思有以治之，
於是而入者，於是而出之也。上古治病，湯液醪醴為甚少，其有疾，
率取夫空穴經隧之所統繫。視夫邪之所中，為陰，為陽，而灸刺之，以驅去其所苦，
觀內經所載服餌之法纔一二，為灸者四三，其他則明鍼刺，無慮十八九。鍼之功，
其大矣。</p>
<p>厥後方藥之說肆行，鍼道遂寢不講，灸法亦僅而獲存。鍼道微而經絡為之不明；
經絡不明，則不知邪之所在。求法之動中機會，必捷如響，亦難矣。
若昔軒轅氏岐伯氏斤斤問答，明經絡之始末，相孔穴之分寸，探幽摘邃。布在方冊。
亦欲使天下之為治者。視天下之疾，有以究其七情六淫之所自，
及有以察夫某為某經之陷下也。某為某經之虛若實，可補瀉也。某為某經之表裏，
可汗可下也。鍼之，灸之，藥之，餌之，無施不可，俾免夫嚬蹙呻吟，抑已備矣。
遠古之書，淵乎深哉！</p>
<p>於初學或未易也，及以靈樞經本輸篇，素問骨空等論，裒而集之。得經十二，
任督脈之行腹背者二，其隧穴之周於身者，六百五十有七，攷其陰陽之所以往來。
推其骨之所以駐會，圖章訓釋，綴以韻語，釐為三卷；目之曰十四經發揮。
庶幾乎發前人之萬一，且以示初學者，於是而出入之嚮方也。烏乎！攷圖以窮其源，
因文以求其義，尚不戾前人之心。後之君子，察其勤而正其不逮，是所望也。
至正初元閏月六日，許昌滑壽自序。</p>
<h2>十四經發揮凡例</h2>
<p>一、十二經所列次第，並以流注之序為之先後，附以任督二奇者，以其有專穴也。
總之為十四經云。
一、註者，所以釋經也。其訓釋之義，凡有三焉；訓字一義也，
釋身體府藏名物一義也，解經一義也。其載穴法分寸，則圈以別之。
一、各經既於本經詳註處所，其有他經交會處，但云見某經，不必復贅。
一、經脈流注，本經曰歷，曰循，曰至，曰抵；其交會者曰會，曰過，曰行。
其或經行之處，既非本穴，又非交會，則不以右例統之。
一、奇經八脈，雖不若十二經之有常道，亦非若諸絡脈之微妙也。任督二脈之直行者，
既已列之十四經，其陰陽維，蹻，衝，帶六脈，則別具輯編，以參考。</p>
<h2>十四經發揮卷上  手足陰陽流注篇</h2>
<p>凡人兩手足：各有三陰脈，三陽脈，以合為十二經也。
三陰：謂太陰，少陰，厥陰。
三陽：謂陽明，太陽，少陽也。
人兩手足：各有三陰脈，三陽脈，相合為十二經也。
手三陰：謂太陰肺經，少陰心經，厥陰心包經。
手三陽：謂陽明大腸經，太陽小腸經，少陽三焦經。
足三陰：謂太陰脾經，少陰腎經，厥陰肝經。
足三陽：謂陽明胃經，太陽膀胱經，少陽膽經。
謂之經者：以血氣流行，經常不息者而言。
謂之脈者：以血理分袤行體者言也。</p>
<p>手之三陰：從藏走至手。手之三陽：從手走至頭。足之三陽：從頭下走至足。
足之三陰：從足上走入腹。
手三陰從藏走至手：謂手太陰起中焦，至出大指之端。手少陰起心中，至出小指之端。
手厥陰起胸中，至出中指之端。
手三陽從手走至頭：謂手陽明起大指次指之端，至上挾鼻孔。手太陽起小指之端，
至目內眥。手少陽起小指次指之端，至目銳眥。
足三陽從頭走至足：謂足陽明起於鼻，至入中指內間。足太陽起目內眥，
至小指外側端。足少陽起目銳眥，至入小指次指間。
足三陰從足走入腹：謂足太陰起大指之端，至屬脾絡胃。足少陰起足心，
至屬腎絡膀胱。
足厥陰起大指聚毛，至屬肝絡膽。足三陰雖曰從足入腹，然太陰乃復上膈挾咽，
散舌下；少陰乃復從腎上，挾舌本；厥陰乃復上出額，與督脈會于巔，
兼手太陰從肺系橫出腋下；手少陰從心系上肺出腋下；手厥陰循胸出脇，上抵腋下。
此又秦越人所謂諸陰脈，皆至頸胸而還者也。而厥陰則又上出於巔，蓋厥陰陰之盡也，
所以然者，示陰無可盡之理，亦猶易之碩果不食，示陰無可盡之義也。
然易之陰陽以氣言，人身之陰陽以藏象言，氣則無形，而藏象有質，氣陽而質陰也。
然則無形者貴乎陽，有質者貴乎陰歟？</p>
<p>絡脈傳注，周流不息。
絡脈者：本經之旁支，而別出以聯絡於十二經者也。本經之脈：由絡脈而交他經。
他經之交，亦由是焉。傳注周流，無有停息也。
夫十二經之有絡脈：猶江漢之有沱潛也，絡脈之傳注於他經，猶沱潛之旁導於他水也；
是以手太陰之支者，從腕後出次指端，而交於手陽明。
手陽明之支者，從缺盆上挾口鼻，而交於足陽明。
足陽明之支者，別跗上，出大指端，而交於足太陰。
足太陰之支者，從胃別上膈，注心中而交於手少陰。
手少陰則直自本經少衝穴，而交於手太陽，不假支授，蓋君者出令者也。
手太陽之支者，別頰上至目內眥，而交於足太陽。
足太陽之支者，從髆內左右別下合膕中，下至小指外側端，而交於足少陰。
足少陰之支者，從肺出，注胸中而交於手厥陰。
手厥陰之支者，從掌中循小指次指出其端，而交於手少陽。
手少陽之支者，從耳後出，至目銳眥而交於足少陽。
足少陽之支者，從跗上入大指爪甲，出三毛而交於足厥陰。
足厥陰之支者，從肝別貫膈，上注肺而交於手太陰也。</p>
<p>故經脈者：行血氣，通陰陽，以榮於身者也。
通結上文，以起下文之義。經脈之流行不息者；所以運行血氣，流通陰陽，
以榮養於人身者也。不言絡脈者，舉經以該之。</p>
<p>其始從中焦，注手太陰陽明，陽明注足陽明太陰，太陰注手少陰太陽，
太陽注足太陽少陰，少陰注手心主少陽，少陽注足少陽厥陰，厥陰復還注手太陰。
始於中焦，注手太陰，終於注足厥陰，是經脈之行一周身也。</p>
<p>其氣常以平旦為紀，以漏水下百刻，晝夜流行，與天同度，終而復始也。
氣，營氣。紀，統紀也。承上文言經脈之行：其始則起自中焦，
其氣則常以平旦為紀也。營氣，常以平旦之寅時為紀，由中焦而始注手太陰，
以次流行也；不言血者，氣行則血行，可知漏水下百刻，晝夜流行，與天同度者：
言一晝夜漏下百刻之內，人身之經脈流行，無有窮止，與天同一運行也；
蓋天以三百六十五度四分度之一 為一周天，而終一晝夜。人之榮衛，則以五度周於身；
氣行一萬三千五百息，脈行八百一十丈，而終一晝夜，適當明日之寅時，
而復會於手太陰，是與天同度，終而復始也。或云：晝夜漏刻有長短，
其營氣盈縮當何如？然漏刻雖有短長之殊，而五十度周身者，均在其中，
不因漏刻而有盈縮也。右本篇正文，與金蘭循經同。</p>
<h2>十四經發揮卷中  十四經脈氣所發篇</h2>
<h3>太陰太肺經穴歌</h3>
<p>手太陰肺十一穴。中府雲門天府列。俠白尺澤孔最存。列缺經渠太淵涉。
魚際少商如韭葉。
手太陰，肺之經。凡十一穴、左右二十二穴。○是經多氣少血。
肺之為藏：六葉兩耳，四垂如蓋，附著於脊之第三椎中，有二十四空，
行列分布諸藏清濁之氣，為五藏華蓋云。</p>
<p>手太陰之脈：起於中焦，下絡大腸，還循胃口，上膈屬肺。
起，發也。絡，繞也，還復也。循，巡也，又依也治也。屬，會也。中焦者，
在胃中脘，當臍上四寸之分。大腸，註見本經。胃口，胃上下口也。胃上口，
在臍上五寸上脘穴。下口，在臍上二寸下脘穴之分也。膈者，隔也；
凡人心下有膈膜與脊脅周回相著，所以遮膈濁氣，不使上薰於心肺也。
手太陰起於中焦：受足厥陰之交也，由是循任脈之外，足少陰經脈之裏，以次下行，
當臍上一寸水分穴之分，繞絡大腸；手太陰陽明相為表裏也。乃復行本經之外，
循胃上口，邐迤上膈而屬會於肺，榮氣有所歸於本臟也。</p>
<p>從肺系橫出腋下，下循臑內，行少陰心主之前，下肘中。
肺系，謂喉嚨也；喉以候氣，下接於肺。肩下脇上際曰腋。膊下對腋處為臑，
肩肘之間也。臑盡處為肘，臂節也。自肺臟循肺系出而橫行，
循胸部第四行之中府雲門，以出腋下，下循臑內，歷天府俠白，行手少陰手心主之前，
下入肘中，抵尺澤穴也。蓋手少陰循臑臂，出小指之 ｏ中府穴：在雲門下一寸，
乳上三肋間，動脈應手陷中。
雲門：在巨骨下，俠氣戶傍二寸陷中，動脈應手，舉臂取之。
天府：在腋下三寸臑內廉動脈中。
俠白：在天府下去肘五寸動脈中。
尺澤：在肘中約文上動脈中。</p>
<p>循臂內上骨下廉，入寸口上魚，循魚際，出大指之端。
肘以下為臂。廉，隅也，邊也。手掌後高骨傍，動脈為關。關前動脈為寸口。曰魚，
曰魚際云者：謂掌骨之前，大指本節之後，其肥肉隆起處，統謂之魚。魚際，
則其間之穴名也。既下肘中，乃循臂內，上骨之下廉，歷孔最列缺，
入寸口之經渠太淵以上魚，循魚際出大指之端，至少商穴而終也。端，杪也。
○孔最穴：去腕上七寸。
列缺：去腕側上一寸五分，以手交叉頭指｛當作食指｝末，筋骨罅中絡穴也。
經渠：在寸口陷中。
太淵：在掌後陷中。
魚際：在大指本節後內側前脈中。
少商：在大指端內側，去爪甲如韭葉，白肉內宛宛中。</p>
<p>其支者，從腕後直出次指內廉出其端。
臂骨盡處為腕。脈之大隧為經。交經者為絡。本經終於出大指之端矣；
此則從腕後列缺穴，達次指內廉出其端，而交於手陽明也。</p>
<p>是動：則病肺脹滿，膨膨而喘欬，缺盆中痛，甚則交兩手而瞀，此為臂厥，
是主肺所生病者。咳嗽上氣，喘渴，煩心，胸滿，臑臂內前廉痛，掌中熱。氣盛有餘：
則肩背痛，風寒，寒字，疑衍汗出中風，小便數而欠。虛則肩背痛，寒，
少氣不足以息，溺色變，卒遺矢無度。盛者：寸口大三倍於人迎。虛者：
寸口反小於人迎也。</p>
<h3>手陽明大腸經穴歌</h3>
<p>手陽明穴起商陽。二間三間合谷藏。陽谿偏歷歷溫溜。下廉上廉三里長。
曲池肘髎迎五里。臂臑肩髃巨骨當。天鼎扶突禾髎接。終以迎香二十穴。手陽明，
大腸之經。凡二十穴、左右共四十穴。ｏ是經氣血俱多。
大腸長二丈一尺，廣四寸，當臍右迴十六曲。手陽明之脈：起於大指次指之端，
循指上廉，出合谷兩骨之間，上入兩筋之中。大指次指：大指之次指，謂食指也。
手陽明，大腸經也。凡經脈之道：陰脈行手足之裏，陽脈行手足之表，
此經起於大指次指之端，商陽穴，受手太陰之交，行於陽之分也。由是循指上廉，
歷二間三間，以出合谷兩骨之間，復上入陽谿兩筋之中。
ｏ商陽：在手大指次指內側，去爪甲角如韭葉。
二間：在手大指次指本節前，內側陷中。
三間：在手大指次指本節後，內側陷中。
合谷：在手大指次指歧骨間陷中。
陽谿：在腕中上側兩筋間中。
循臂上廉，入肘外廉，循臑外前廉，上肩。
自陽谿而上，循臂上廉之偏歷，溫溜，下廉，上廉，三里，入肘外廉之曲池，
循臑外前廉，歷肘髎，五里，臂臑，絡臑會，上肩，至肩髃穴也。
ｏ偏歷：在腕中後三寸。
溫溜：在腕後，小士五寸，大士六寸。
下廉：在輔骨下，去上廉一寸。
上廉：在三里下一寸。
三里：在曲池下二寸，按之肉起。
曲池：在肘外輔骨屈肘曲骨之中，以手拱胸取之。
肘髎：在肘大骨外廉陷中。
五里：在肘上二寸，行向裏，大脈中央。
臂臑：在肘上七寸。
臑會：見手少陽經，手陽明之絡也。
肩髃：在肩端，兩骨間陷者宛宛中，舉臂有空。
肩端兩骨間，為髃骨。肩胛上際會處，為天柱骨。</p>
<p>出髃骨前廉，循巨骨穴，上出柱骨之會上，會於大椎。
ｏ巨骨穴：在肩端上，行兩叉骨間陷中。
大椎：見督脈，手足三陽督脈之會。
下入缺盆，絡肺，下膈，屬大腸。
自大椎而下入缺盆，循足陽明經脈外，絡繞肺臟。復下膈，當天樞之分，會屬於大腸。
ｏ缺盆，天樞：見足陽明經。</p>
<p>其支別者，從缺盆上頸貫頰，入下齒縫中。
頭莖為頸。耳以下曲處為頰。口前小者為齒。其支別者：自缺盆上行於頸，
循天鼎扶突上貫於頰，入下齒縫中。
ｏ天鼎：在頸，缺盆直扶突後一寸。
扶突：在氣舍後一寸五分，仰而取之。又云、人迎後一寸五分。</p>
<p>還出挾口，交人中，左之右，右之左，上挾鼻孔。
口唇上，鼻柱下，為入中。既入齒縫，復出挾兩口吻，相交於人中之分，左脈之右，
右脈之左，上挾鼻孔，循禾髎迎香，而終以交於足陽明也。
ｏ人中穴：見督脈，為手陽明督脈之會。
禾髎：在鼻孔下，挾水溝旁五分。
迎香：在禾髎上一寸，鼻孔旁五分。
是動：則病齒痛頸腫，是主津液所生病者。目黃，口乾，鼽衄，喉痹，肩前臑痛，
大指次指痛，不用。氣有餘則當脈所過者熱腫。虛則寒慄不復。
盛者：人迎大三倍於寸口。
虛者：人迎反小於寸口也。</p>
<h3>足陽明胃經穴歌</h3>
<p>四十五穴足陽明。承泣四白巨髎經。地倉大迎頰車峙。下關頭維對人迎。
水突氣舍連缺盆。氣戶庫房屋翳屯。膺窗乳中延乳根。不容承滿起梁門。
關門太乙滑肉門。天樞外陵大巨存。水道歸來氣衝次。髀關伏兔走陰市。
梁丘犢鼻足三里。上巨虛連條口位。下巨虛乃繼豐隆。解谿衝陽陷谷中。
內庭厲兌經穴終。足陽明、胃之經。凡四十五穴、左右共九十穴。ｏ是經氣血俱多。
胃大一尺五寸，紆屈曲伸，長二尺六寸。
足陽明之脈：起於鼻，交頞中，旁約太陽之脈，下循鼻外，入上齒中，還出挾口環唇，
下文承漿。
頞，鼻莖也，鼻出根為頞。足陽明起於鼻兩旁迎香穴。由是而上，左右相交於頞中，
過晴明之分，下循鼻外，歷承泣，四白，巨髎，入上齒中，復出循地倉，
挾兩口吻環繞唇下，左右相交於承漿之分也。
ｏ迎香：手陽明經穴。
晴明：足太陽經穴，手足太陽少陽足陽明五脈之會。
承泣：在目下七分，直瞳子。
四白：在目下一寸，直瞳子。
巨髎：在鼻孔旁八分，直瞳子。
地倉：挾口吻旁四分。
承漿：見任脈，足陽明任脈之會。</p>
<p>卻循頤後下廉，出大迎，循頰前，上耳前，過客主人，循髮際，至額顱。
腮下為頷。頷中為頤。顖前為髮際。髮際前為額顱。自承漿卻循頤後下廉，出大迎，
循頰車，上耳前，歷下關，過客主人，循髮際，行懸釐、頷厭之分，經頭維，
會於額顱之神庭。
ｏ大迎：在曲頷前一寸三分，骨陷中動脈。
頰車：在耳下曲頰端陷中。
下關：在客主人下，耳前動脈下廉，合口有空，開口則閉。
客主人：接懸厭三穴，並足少陽經，皆手足少陽陽明之交會。
頭維：在額角髮際，本神旁一寸五分，神庭旁四寸五分。
神庭穴：見督脈，足太陽陽明督脈之會。</p>
<p>其支別者：從大迎前下人迎，循喉嚨，入缺盆，下膈，屬胃絡脾。
胸兩旁高處為膺。膺上橫骨為巨骨。巨骨上陷中。為缺盆。其支別者：
從大迎前下人迎，循喉嚨，歷水突氣舍入缺盆，行足少陰俞府之外下膈。
當上脘中脘之分，屬胃絡脾。
ｏ人迎：在頸大脈動應手，挾結喉旁一寸五分。
水突：在頸大筋前，直人迎下，氣舍上。
氣舍：在頸直人迎下，挾天突陷中。
缺盆：在肩下橫脅陷中。
俞府：見足少陰經。
上脘：見任脈，足陽明手太陽任脈之會。
中脘：見任脈，手太陽足陽明所生任脈之會。</p>
<p>其直行者：從缺盆下乳內廉，下挾臍，入氣衝中。
直行者：從缺盆而下，下乳內廉，循氣戶，庫房，屋翳，膺窗，乳中，乳根，不容，
承滿，梁門，關門，太乙，滑肉門。下挾臍，歷天樞，外陵，大巨，水道，歸來諸穴，
而入氣衝中也。
ｏ氣戶：在巨骨下，俞府旁二寸陷中。
庫房：在氣戶下一寸六分陷中，仰而取之。
屋翳：在庫房下一寸六分陷中，仰而取之。
膺窗：在屋翳下一寸六分陷中。
乳中穴：當乳是。
乳根穴：在乳下一寸六分陷中，仰而取之。
不容：在幽門旁，相去各一寸五分。
承滿：在不容下一寸。
梁門：在承滿下一寸。
關門：在梁門下一寸。
太乙：在關門下一寸。
滑肉門：在太乙下一寸，下挾臍。
天樞：在挾臍二寸。
外陵：在天樞下一寸。
大巨：在外陵下一寸。
水道：在大巨下三寸。
歸來：在水道下二寸。
氣衝：一名氣街，在歸來下，鼠鼷上一寸，動脈應手宛宛中。
自氣戶至乳根  去中行各四寸。
自不容至滑肉門  去中行各二寸。
自天樞至歸來  去中行各二寸。</p>
<p>其支者：起胃下口，循腹裏，下至氣衝中而合。
胃下口，下脘之分。難經云：太倉下口為幽門者是也，自屬胃處。起胃下口，循腹裏，
過足少陰肓俞之外本經之裏，下至氣衝中，與前之入氣衝者合。</p>
<p>以下髀關，抵伏兔，下入膝臏中，下循䯒外廉，下足跗，入中指內間。
抵，至也。股外為髀。髀前膝上起肉處為伏兔。伏兔後交文為髀關。挾膝解中為臏。
脛骨為䯒。跗，足面也。既相合氣衝中，乃下髀關，抵伏兔，歷陰市，梁丘，
下膝臏中，經犢鼻，下循䯒外廉之三里，巨虛上廉，條口，巨虛下廉，豐隆，解谿，
下足跗之衝陽，陷谷，入中指內間之內庭，至厲兌而終也。
ｏ髀關：在膝上伏兔後交文中  一作交分。
伏兔：在膝上六寸起肉，正跪坐而取之。一云、膝蓋上七寸。
陰市：在膝上三寸，伏兔下陷中，拜而取之。
梁丘：在膝上二寸，兩筋間。
犢鼻：在膝臏下，䯒骨上，骨解大筋中。
三里：在膝眼下三寸，䯒骨外大筋內宛宛中，舉足取之，極重按之，則跗上動脈止矣。
巨虛上廉：在三里下三寸，舉足取之。
條口：在下廉上一寸，舉足取之。
巨虛下廉：在上廉下三寸，舉足取之。
豐隆：在外踝上八寸，下䯒外廉陷中，別走太陰。
解谿：在衝陽後一寸五分，跗上陷中。
衝陽：在足跗上五寸，骨間動脈，去陷谷三寸。
陷谷：在足大指次指間，本節後陷中。
內庭：在足大指次指外間陷中。
厲兌：在足大指次指去爪甲如韭葉。</p>
<p>其支者：下膝三寸而別，以下入中指外間。
此支：自膝下三寸，循三里穴之外別行而下，入中指外間，與前之內庭厲兌合也。</p>
<p>其支者：別跗上，入大指間出其端。
此支自跗上衝陽穴，別行入大指間，斜出足厥陰行間穴之外，循大指下出其端，
以交於足太陰。</p>
<p>是動：則病灑灑然振寒，善伸，數欠，顏黑。病至則惡人與火，聞木音則惕然而驚，
心欲動，獨閉戶牖而處。甚則欲上高而歌，棄衣而走，賁嚮腹脹，是為骭厥，
是主血所生病者。狂，瘧，溫淫，汗出，鼽衄，口喎，唇胗，頸腫，喉痹，
大腹水腫，膝臏腫痛。循膺乳，氣街，股伏兔，䯒外廉，足跗上皆痛，中指不用。
氣盛則身以前皆熱。其有餘於胃：則消穀善飢，溺色黃。氣不足：則身以前皆寒慄。
胃中寒，則脹滿。盛者：人迎大三倍於寸口。虛者：人迎反小於寸口也。</p>
<h3>足太陰脾經穴歌</h3>
<p>二十一穴太陰脾。隱白大都太白抵。公孫商丘三陰交。漏谷地機陰陵坳。
血海箕門衝門開。府舍腹結大橫排。腹哀食竇連天谿。胸鄉周榮大包隨。
足太陰，脾之經。凡二十一穴、左右共四十二穴。ｏ是經多氣少血。
脾廣三寸，長五寸，掩乎太倉，附著於脊之第十一椎。</p>
<p>足太陰之脈：起於大指之端，循指內側白肉際，過覈骨後，上內踝前廉。
覈骨，一作核骨，俗云孤拐骨是也。足跟後兩旁起骨為踝骨。
足太陰起大指之端隱白穴，受足陽明之交也。由是循大指內側白肉際大都穴，
過核骨後，歷太白，公孫，商丘，上內踝前廉之三陰交也。
ｏ隱白：在足大指內側端，去爪甲角如韭葉。
大都：在足大指本節後陷中。
太白：在足內側核骨下陷中。
公孫：在足大指本節後一寸，別走陽明。
商丘：在足內踝下微前陷中。
三陰交：在內踝上三寸，骨下陷中。</p>
<p>上腨內，循胻骨後，交出厥陰之前。
腨、腓腸也。由三陰交上腨內，循䯒骨後之漏谷，上行二寸，交出足厥陰經之前，
至地機陰陵泉。
ｏ漏谷：在內踝上六寸，骨下陷中。
地機：在膝下五寸。
陰陵泉：在膝下內側，輔骨下陷中，伸足取之。</p>
<p>上循膝股內前廉，入腹，屬脾絡胃。
髀內為股。臍上下為腹。自陰陵泉上循膝股內前廉之血海箕門。迤邐入腹，
經衝門府舍，會中極關元，復循腹結大橫會下脘，歷腹哀，過日月期門之分，
循本經之裏，下至中脘下脘之際，以屬脾絡胃也。
ｏ血海：在膝臏上，內廉白肉際二寸中。
箕門：在魚腹上越筋間，陰股內動脈中。
衝門：上去大橫五寸，在府舍下橫骨端約中動脈。
府舍：在腹結下三寸。
中極，關元：並見任脈，皆足三陰任脈之會。
腹結：在大橫下一寸三分。
大橫：在腹哀下三寸五分，直臍旁。
下脘：見任脈下，足太陰任脈之會。
腹哀：在日月一寸五分。
日月：見足少陽經，足太陰，少陽，陽維之會。
期門：見足厥陰經，足太陰，厥陰，陰維之會也。
衝門，府舍，腹結，大橫，腹哀：去腹中行各四寸半。</p>
<p>上膈，挾咽，連舌本，散舌下。
咽：所以嚥物者，居喉之前，至胃長一尺六寸，為胃系也。舌本，舌根也。
由腹哀上膈，循食竇，天谿，胸鄉，周榮，由周榮外，曲折向下至大包。又自大包外，
曲折向上，會中府上行，行人迎之裏，挾咽，連舌本，散舌下而終焉。
ｏ食竇：在天谿下一寸六分，舉臂取之。
天谿：在胸鄉下一寸六分，仰而取之。
胸鄉：在周榮穴下一寸六分陷中，仰而取之。
周榮：在中府下一寸六分陷中，仰而取之。
大包：在淵腋下三寸，淵腋見足少陽。
中府：見手太陰經，足太陰之會也。
人迎：見足陽明經。</p>
<p>其支別者：復從胃別上膈，注心中。
此支由腹哀別行，再從胃部中脘穴之外上膈，注於膻中之裏心之分，以交於手少陰
ｏ中脘，膻中，並任脈穴。</p>
<p>是動：則病舌本強，食則嘔，胃脘痛，腹脹，善噫，得後與氣則快然如衰，身體皆重，
是主脾所生病者。舌本痛，體不能動搖，食不下，煩心，心下急痛，寒瘧，溏，瘕洩，
水閉，黃疸，不能臥，強立股膝內，厥，足大指不用。盛者：寸口大三 倍於人迎。
虛者：寸口反小於人迎也。</p>
<h3>手少陰心經穴歌</h3>
<p>九穴心經手少陰。極泉青靈少海深。靈道通里陰郄邃。神門少府少衝尋。
手少陰，心之經。凡九穴，左右共十八穴。ｏ是經多氣少血。
心形如未敷蓮花，居肺下膈上，附著於脊之第五椎。
手少陰之脈：起於心中，出屬心系，下膈，膈小腸。
心系有二，一則上與肺相通，而入肺兩大葉間。一則由肺葉而下，曲折向後，並脊膂，
細絡相連，貫脊髓，與腎相通，正當七節之間；蓋五臟系皆通於心，而心通五臟系也。
手少陰經起於心，循任脈之外屬心系，下膈，當臍上二寸之分，絡小腸。</p>
<p>其支者：從心系，上挾咽，系目。
支者，從心系出任脈之外，上行而挾咽系目也。</p>
<p>其直者：復從心系，卻上肺，出腋下。
直者，復從心系，直上至肺臟之分。出循腋下，抵極泉也。穴在臂內腋下筋間，
動脈入胸。</p>
<p>下循臑內後廉，行太陰心主之後，下肘內廉。
自極泉下循臑內後廉，行太陰心主兩經之後，歷青靈穴，下肘內廉，抵少海。
ｏ青靈：在肘上三寸，舉臂取之。
少海：在肘內大骨外，去肘端五分。</p>
<p>循臂內後廉，抵掌後兌骨之端，入掌內廉，循小指之內出其端。
腕下踝為兌骨。自少海而下循臂內後廉，歷靈道，通里，至掌後銳骨之端，經陰，
神門，入掌內廉，至少府，循小指端之少衝而終，以交於手太陽也。心為君主之官，
示尊於他藏，故其交經授受，不假於支別云。
ｏ靈道：在掌後一寸五分。
通里：在腕後一寸陷中。
陰：在掌後脈中，去腕五分。
神門：在掌後銳骨之端陷者中。
少府：在手小指本節後陷中，直勞宮。
少衝：在手小指內廉端，去爪甲如韭葉。</p>
<p>是動：則病嗌乾，心痛，渴而欲飲，是為臂厥，是主心所生病者。目黃，脅痛，
臑臂內後廉痛，厥，當中熱痛。盛者：寸口大再倍於人迎。虛者：寸口反小於人迎也。</p>
<h3>手太陽小腸經穴歌</h3>
<p>手太陽穴一十九。少澤前谷後谿遇。腕骨陽谷可養老。支正小海肩貞走。
臑俞天宗及秉風。曲垣肩外復肩中。天窗天容上顴髎。卻入耳中循聽宮。手太陽，
小腸之經。凡十九穴，左右共三十八穴。ｏ是經多氣少血。小腸長三丈二尺，
左回疊積十六曲。胃之下口，小腸上口也，在臍上二寸，水穀於是入焉。臍上一寸，
為水分穴，則小腸下口也。至是而泌別清濁，水液入膀胱，滓穢入大腸。
手太陽之脈：起於小指之端，循手外側上腕，出踝中。
臂骨盡處為腕。腕下兌骨為踝。本經起小指端少澤穴，由是循手外側之前谷，
後谿上腕，出踝中，歷腕骨，陽谷，養老穴也。
ｏ少澤：在手小指外側端，去爪甲角一分陷中。
前谷：在手小指外側，本節前陷中。
後谿：在手小指外側，本節後陷中。
腕骨：在手外側腕前，起骨下陷中。
陽谷：在手外側腕中，兌骨下陷中。
養老：在手踝骨上一空，腕後一寸陷中。
直上循臂骨下廉，出肘內側兩骨之間，上循臑外後廉，出肩解，繞肩胛，交肩上。
脊兩旁為膂。膂上兩骨為肩解。肩解下成片骨為肩胛。一名髆自養老穴直上，
循臂骨下廉支正穴，出肘內側兩骨之間，歷小海穴，上循臑外後廉，
行手陽明少陽之外上肩，循肩貞，臑俞，天宗，秉風，曲垣，肩外俞，肩中俞諸穴，
乃上會大椎，因左右相交於兩肩之上。
ｏ支正：在腕後五寸。
小海：在肘內大骨外，去肘端五分陷中。
肩貞：在肩曲胛下，兩骨解間，肩腢後陷中。
臑俞：在挾肩膠手少陽穴後大骨下，胛上廉陷中。
天宗：在秉風後大骨下陷中。
秉風：在天膠外肩小上腢後，舉臂有空。
曲垣：在肩中央曲胛陷中，按之應手痛。
肩外俞：在肩胛上廉，去脊三寸陷中。
肩中俞：在肩胛內廉，去脊二寸陷中。
大椎：見督脈，手足三陽督脈之會。</p>
<p>入缺盆絡心，循咽下膈，抵胃屬小腸。
自交肩上入缺盆，循肩向腋下行，當膻中之分絡心，循胃系下膈，過上脘，中脘，
抵胃下，行任脈之外，當臍上二寸之分屬小腸。膻中，上脘，中脘，並見任脈會穴也。</p>
<p>其支者：別從缺盆循頸上頰，至目銳眥，卻入耳中。
目外角為銳眥。支者：別從缺盆，循頸之天窗，天容上頰，抵顴髎，上至目銳眥，
過瞳子髎，卻入耳中，循聽宮而終也。
ｏ天窗：在頸大筋前曲頰下，扶突後，動脈應手陷中。
天容：在耳曲頰後。
顴髎：在面頄骨下廉，銳骨端陷中。
瞳子髎：足少陽經穴。
聽宮：在耳中珠子大如赤小豆。</p>
<p>其支者：別挾上䪼，抵鼻，至目內眥。
目下為䪼。目大角為內眥。其支者：別循挾上䪼，抵鼻至目內眥睛明穴，
以交於足太陽也。睛明，足太陽經穴。
是動：則病嗌痛頷腫，不可回顧，肩似拔，臑似折，是主液所生病者。耳聾，目黃，
頰腫，頸頷，肩臑，肘臂外後廉痛。盛者：人迎大再倍於寸口。虛者：
人迎反小於寸口也。</p>
<h3>足太陽膀胱經穴歌</h3>
<p>足太陽穴六十三。晴明攢竹曲差參。五處承光上通天。絡卻玉枕天柱嶄。
大杼風門引肺俞。厥陰心俞鬲俞注。肝俞膽俞脾俞同。胃俞三焦腎俞中。
大腸小腸膀胱俞。中膂白環兩俞輸。自從大杼至白環。相去脊中三寸間。
上髎次中復下髎。會陽承扶 殷門亞。浮郄委陽委中罅。髆內挾脊附分當。
太陽行背第三行。魄戶膏肓與神堂。譩譆鬲關魂門旁。陽綱意舍及胃倉。
肓門志室胞之肓。二十椎下秩邊藏。合膕以下 合陽是。承筋承山居其次。
飛陽附陽泊崑崙。僕參申脈連金門。京骨束骨交通谷。小指外側至陰續。
足太陽，膀胱之經。凡六十三穴，左右共一百二十六穴。ｏ是經多血少氣。
膀胱重九兩二銖，縱廣九寸，居腎下之前，大腸之側。當臍上一寸水分穴之處，
小腸下口，乃膀胱上際也。水液由是滲入焉。
足太陽之脈：起於目內眥，上額，交巔上。
目大角為內眥。髮際前為額。腦上為巔，巔，頂也。足太陽起目內眥睛明穴，上額，
循攢竹，過神庭，歷曲差，五處，承光，通天，自通天斜行，
左右相交於巔上之百會也。
ｏ睛明：在目內眥。
攢竹：在眉頭陷中。
神庭：見督脈，足太陽督脈之會也。
曲差：在神庭傍一寸五分，入髮際。
五處：挾上星傍一寸五分。
承光：在五處後一寸五分。
通天：在承光後一寸五分。
百會：見督脈，足太陽督脈之交會也。
其支別者，從巔至耳上角。
支別者，從巔之百會，抵耳上角，過率谷，浮白，竅陰穴，所以散養於經脈也。率谷，
浮白，竅陰三穴，見足少陽經，足太陽少陽之會也。
其直行者，從巔入絡腦，還出別下項。
腦頭髓也。頸上為腦。腦後為項。此直行者：由通天穴後，循絡卻，玉枕，入絡腦。
復出下項，抵天柱也。
ｏ絡卻：在通天後一寸五分。
玉枕：在絡卻後一寸五分，挾腦戶傍一寸三分，枕骨上，入髮際三寸。
腦戶：督脈穴，足太陽督脈之會。
天柱：在頸大筋外廉，挾項，髮際陷中。</p>
<p>循肩髆內，挾脊抵腰中，入循膂，絡腎，屬膀胱。
肩後之下為肩髆。椎骨為脊。尻上橫骨為腰。挾脊為膂。自天柱而下，過大椎，陶道，
卻循肩髆內，挾脊兩旁下行，歷大杼，風門，肺俞，厥陰俞，心俞，膈俞，肝俞，
膽俞，脾俞，胃俞，三焦俞，腎俞，大腸俞，小腸俞，膀胱俞，中膂俞，白環俞。
由是抵腰中，入循膂，絡腎，下屬膀胱也。
ｏ大椎：見督脈，手足三陽督脈之會。
陶道：見督脈，足太陽督脈之會。
大杼：在項後第一椎下。
風門：在第二椎下。
肺俞：在第三椎下。
厥陰俞：在第四椎下。
心俞：在第五椎下。
膈俞：在第七椎下。
肝俞：在第九椎下。
膽俞：在第十椎下，正坐取之。
脾俞：在第十一椎下。
胃俞：在第十二椎下。
三焦俞：在第十三椎下。
腎俞：在第十四椎下，與臍平。
大腸俞：在第十六椎下。
小腸俞：在第十八椎下。
膀胱俞：在第十九椎下。
中膂俞：在第二十椎下，挾脊起肉。
白環俞：在第二十一椎下，伏而取之。
自大杼至白環俞諸穴，並背部第二行，相去脊中各一寸五分。</p>
<p>其支別者：從腰中下貫臀，入膕中。
臀，尻也。挾腰臗骨兩旁為機。機後為臀。腓腸上，膝後曲處為膕。其支者：
從腰中循腰髁，下挾脊，歷上髎，次髎，中髎，下髎。按腰髁即腰監骨，
人脊椎骨有二十一節，自十六椎節而下為腰監骨，挾脊附著之處，
其十七至二十凡四椎，為腰監骨所揜附，而八髎穴則挾脊第一二空云云也，
會陽在尾骶骨兩旁，則二十一椎乃復見而終焉，又按：督脈當脊中起於長強，
在二十一椎下，等而上之，至第十六椎下為陽關穴，其二十椎至十七椎皆無穴，
乃知為腰監骨所揜明矣。會陽下貫臀，至承扶，殷門，浮郄，委陽，
入膕中之委中穴也。
ｏ上髎：在第一空，腰髁下一寸，挾脊陷中。
次髎：在第二空挾脊陷中。
中髎：在第三空挾脊陷中。
下髎：在第四空挾脊陷中。
會陽：在尾骶骨兩旁。
承扶：在尻臀下，股陰上，紋中。
殷門：在肉郄下六寸。
浮郄：在委陽上一寸，展膝得之。
委陽：在承扶下六寸，屈膝取之，在足太陽之後，出於膕中外廉兩筋間。
委中：在膕中央約文中動脈。</p>
<p>其支別者：從髆內左右別下，貫胛挾脊肉，過髀樞。
膂肉曰胛，夾脊肉也。其支者：為挾脊兩旁第三行，相去各三寸之諸穴。自天柱而下，
從髆內左右別行，下貫胛膂，歷附分，魄戶，膏肓，神堂，譩譆，膈關，魂門，
陽綱，意舍，胃倉，肓門，志室，胞肓，秩邊，下歷尻腎，過髀樞也。股外為髀。
楗骨之下為髀樞。
ｏ附分：在第二椎下，附項內廉。
魄戶：在第三椎下。
膏肓：在第四椎下，近五椎上，取穴時令人正坐，曲脊伸兩手，以臂著膝前令正直，
手大指與膝頭齊，以物支肘，毋令臂動搖。
神堂：在第五椎下。
噫譆：在肩髆內廉，挾第六椎下。
膈關：在第七椎下，正坐開肩取之。
魂門：在第九椎下。
陽綱：在第十椎下。
意舍：在第十一椎下。
胃倉：在第十二椎下。
肓門：在第十三椎下叉肋間。
志室：在第十四椎下，並坐正取之。
胞肓：在第十九椎下。
秩邊：在第二十椎下，並伏而取之。</p>
<p>循髀外後廉，下合膕中，以下貫腨內，出外踝之後，循京骨，至小指外側端。
腨，腓腸也。循髀外後廉，髀樞之裏，承扶之外一寸五分之間而下，
與前之入膕中者相合，下行循合陽穴，下貫腨內，歷承筋，承山，飛陽，跗陽，
出外踝後之崑崙，僕參，申脈，金門，循京骨，束骨，通谷，至小指外側端之至陰穴，
以交於足少陰也。
ｏ合陽：在膝約文中央下三寸。
承筋：在腨腸中央陷中。
承山：在腨腸下分肉間。
飛陽：在外踝上七寸。
跗陽：在外踝上三寸。
崑崙：在外踝後跟骨上陷中。
僕參：在跟骨下陷中，拱足取之。
申脈：在外踝下陷中，容爪甲白肉際。
金門：在足外踝下。
京骨：在足外側大骨下，赤白肉際陷中。
束骨：在足小指外側，本節後陷中。
通谷：在足小指外側，本節前陷中。
至陽：在足小指外側，去爪甲角如韭葉。</p>
<p>是動：則病衝頭痛，目似脫，項似拔，脊痛，腰似折，髀不可以曲，膕如結，腨如裂，
是為踝厥，是主筋所生病者。痔，瘧，狂癲疾，頭顖項痛，目黃，淚出，鼽衄，
項背，腰尻，膕腨，腳皆痛，小指不用。盛者：人迎大再倍於寸口。虛者：
人迎足小於寸口也。</p>
<h3>足少陰腎經穴歌</h3>
<p>足少陰二十七穴。湧泉然谷太谿溢。大鍾照海通水泉。復溜交信築賓連。
陰谷橫骨至大赫。氣穴四滿中注蒞。肓俞商曲石關循。陰都通谷幽門闢。
步廊神封靈墟位。神藏彧中俞府既。
足少陰，腎之經。凡二十七穴，左右共五十四穴。ｏ是經多氣少血。
腎有兩枚，狀如石卵，色黑紫，當胃下兩旁，入脊膂附脊之第十四椎，前後與臍平直。
足少陰之脈：起於小指之端，斜趨足心。
趨，向也。足少陰起小指之下，斜向足心之湧泉穴，在足心陷中，屈足捲指宛宛中。</p>
<p>出然谷之下，循內踝之後，別入跟中，上腨內，出膕內廉。
跟，足跟也。由湧泉轉出足內踝然谷穴，上循內踝後太谿穴，別入跟中之大鍾，照海，
水泉，乃折自大鍾之外，上循內踝，行厥陰太陰之後，經復溜，交信，過三陰交，
上腨內，循築賓，出膕內廉，抵陰谷也。
ｏ然谷：在足內踝前大骨下陷中。
太谿：在足內踝後跟骨上，動脈陷中。
大鍾：在足跟後踵中。
照海：在足內踝下。
水泉：在太谿下一寸內踝下。
復溜：在足內踝上二寸，動脈陷中。
交信：在足內踝上二寸，少陰前，太陰後。
三陰交：見足太陰，足三陰之交會也。
築賓：在足內踝上腨分中。
陰谷：在膝內輔骨後，大筋下、小筋上，按之應手，屈膝乃得之。</p>
<p>上股內後廉，貫脊屬腎，絡膀胱。
由陰谷上股內後廉，貫脊會於脊之長強穴。還出於前，循橫骨，大赫，氣穴，四滿，
中注，肓俞，當肓俞之所，臍之左右屬腎，下臍下，過關元，中極而絡膀胱也。
ｏ長強：見督脈，足少陰少陽所結會，督脈別絡也。
橫骨：在大赫下一寸，肓俞下五寸千金云，在陰上橫骨中，宛曲如卻月中央是。
大赫：在氣穴下一寸。
氣穴：在四滿下一寸。
四滿：在中注下一寸，氣海旁一寸。
中注：在肓俞下一寸。
肓俞在商曲下一寸，去臍旁五分。自橫骨至肓俞，攷之資生經，去中行各一寸半，
關元，中極，並任脈穴，足三陰任脈之會。
其直者：從腎上貫肝膈，入肺中，循喉嘴，挾舌本。
其直行者：從肓俞屬腎處上行，循商曲，石關，陰都，通谷，諸穴。貫肝上，
循幽門上膈，歷步廊，入肺中，循神封，靈墟，神藏，彧中，俞府，而上循喉嚨，
並人迎，挾舌本而終也。
ｏ商曲：在石關下一寸。
石關：在陰都下一寸。
陰都：在通谷下一寸。
通谷：在幽門下一寸。
幽門：挾巨闕旁各五分。
商曲至通谷，去腹中行各五分。
步廊：在神封下一寸六分陷中。
神封：在靈墟下一寸六分陷中。
靈墟：在神藏下一寸六分陷中。
神藏：在彧中下一寸六分陷中。
彧中：在俞府下一寸六分陷中。
俞府：在巨骨下，璇璣旁二寸陷中。
自步廊至彧中，去胸中行各二寸，並仰面而取之。
人迎：見足陽明經。
其支者：從肺出絡心，注胸中。
兩乳間為胸中。支者：自神藏別出遶心，注胸之膻中，以交於手厥陰也。
是動：則病饑不欲食，面黑如地色，欬唾則有血，喝喝而喘，坐而欲起，
目䀮䀮如是無所見，心如懸，若饑狀，氣不足則善恐，心惕惕如人將捕之，是謂骨厥，
是主腎所生病者。口熱，舌乾，咽腫，上氣，嗌乾及痛，煩心，心痛，黃疸，腸癖，
脊臀股內後廉痛，痿，厥，嗜臥，足心熱而痛。盛者：寸口大再倍於人迎。虛者：
寸口反小於人迎也。</p>
<h3>手厥陰心包經穴歌</h3>
<p>九穴心包手厥陰。天池天泉曲澤深。郄門間使內關對。大陵勞宮中衝備。
手厥陰，心包之經。凡九穴，左右共十八穴。ｏ是經多血少氣。
心包，一名手心主，以藏象校之，在心下橫膜之上，豎膜之下，與橫膜相粘，
而黃脂漫裏者心也，其漫脂之外，有細筋膜如絲，與心肺相連者，心包也。
或問手厥陰經，曰心主，又曰心包絡，何也？曰，君火以名，相火以位，
手厥陰代君火行事，以用而言，故曰手心主，以經而言，則曰心包絡。一經而二名，
實相火也。</p>
<p>手厥陰之脈：起於胸，出屬心包，下膈，歷絡三焦。
手厥陰，受足少陰之交，起於胸中，出屬心包，由是下膈，歷絡於三焦之上脘，中脘，
乃臍下一寸，下焦之分也。</p>
<p>其支者：循胸出脅，下腋三寸，上抵腋下，下循臑內，行太陰少陰之間，入肘中。
脇上際為腋。自屬心包，上循胸出脇，下腋三寸，天池穴上行抵腋下，
下循臑內之天泉穴，以介乎太陰少陰兩經之中間，入肘中之曲澤也。
ｏ天池：在腋下三寸，乳後一寸，著脇直腋橛肋間。
天泉：在曲腋下，去臂二寸，舉臂取之。
曲澤：在肘內廉下陷中，屈肘得之。
下臂行兩筋之間，入掌中，循中指，出其端。
由肘中下臂，行臂兩筋之間，循郄門，間使，內關，大陵，入掌中勞宮穴，循中指，
出其端之中衝云。
ｏ郄門：在掌後，去腕五寸。
間使：在掌後三寸，兩筋間陷中。
內關：在掌後，去腕二寸。
大陵：在掌後，兩筋間陷中。
勞宮：在掌中央，屈無名指取之，資生經云，屈中指。以今觀之，
莫若屈中指無名指兩者之間取之為妥。
中衝：在手中指端，去爪甲如韭葉陷中。</p>
<p>其支別者：從掌中，循小指次指出其端。
小指次指、無名指也，自小指逆數之，則為次指云。支別者，自掌中勞宮穴別行，
循小指次指出其端，而交於手少陽也。
是動：則病手心熱，臂肘攣急，腋腫，甚則胸脇支滿，心中澹澹大動，面赤，目黃，
喜笑不休，是主脈所生病者。煩心，心痛，掌中熱。盛者：寸口大十倍於人迎。
虛者：寸口反小於人迎也。</p>
<h3>手少陽三焦經穴歌</h3>
<p>二十三穴手少陽。關衝液門中渚傍。陽池外關支溝會。會宗三陽四瀆配。
天井合去清冷淵。消濼臑會肩髎偏。天髎天牖仝翳風。瘈脈顱息角孫通。
耳門禾髎絲竹空。手少陽，三焦之經。凡二十三穴，左右共四十六穴。
ｏ是經多氣少血。
三焦者：水穀之道路，氣之所終始也。上焦在心下下膈，當胃上口。其治在膻中，
直兩乳間陷者中。中焦在胃中脘，當臍上四寸，不上不下，其治在臍旁。
下焦當膀胱上口，其治在臍下一寸。</p>
<p>手少陽之脈：起於小指次指之端，上出次指之間，循手表腕，出臂外兩骨之間，上貫肘。
臂骨盡處為腕。臑盡處為肘。手少陽起小指次指端關衝穴。上出次指之間，歷液門，
中渚，循手表腕之陽池，出臂外兩骨之間，循外關，支溝，會宗，三陽絡，四瀆，
乃上貫肘，抵天井穴也。
ｏ關衝：在手小指次指之端，去爪甲如韭葉。
液門：在手小指次指間陷中。
中渚：在手小指次指本節後間陷中。
陽池：在手表腕上陷中。
外關：在腕後二寸陷中，別走手心主。
支溝：在腕後三寸，兩骨間陷中。
會宗：在腕後三寸，空中一寸。
三陽絡：在臂上大交脈，支溝上一寸。
四瀆：在肘前五寸，外廉陷中。
天井：在肘外大骨後上一寸，兩筋間陷中，屈肘得之，甄權云，曲肘後一寸，
叉手按膝頭取之，兩筋骨罅。</p>
<p>循臑外上肩，交出足少陽之後，入缺盆，交膻中，散絡心包，下膈，徧屬三焦。
肩肘之間，膊下對腋處為臑。從天井上行，循臂臑之外，歷清冷淵，消濼，
行手太 陽之裏，陽明之外，上肩，循臑會，肩髎，天髎，交出足少陽之後，過秉風，
肩井，下入缺盆，復由足陽明之外而交會於膻中，散布絡繞於心包，乃下膈，
當胃上口以屬上焦，於中脘以屬中焦，於陰交以屬下焦也。
ｏ清冷淵：在肘上二寸，伸肘舉臂取之。
消濼：在肩下臂外間，腋斜肘分下行。
臑會：在肩前廉，去肩頭三寸。
肩髎：在肩端臑上舉臂取之。
天髎：在肩，缺盆中上毖骨之際陷中。
秉風：見手太陽經，手足少陽，手太陽，陽明之會。
肩井：見足少陽經，手足少陽，陽維之會。
缺盆：足陽明經穴。
膻中：見任脈，心包相火用事之分也。
中脘，陰交：見任脈，三焦之募，任脈所發也。
其支者：從膻中，上出缺盆，上項，挾耳後直上，出耳上角，以屈下頰至䪼。
腦戶後為項。目下為䪼。其支者：從膻中而上出缺盆之外，上項過大椎，循天牖上，
挾耳後，經翳風，瘈脈，顱息，直上出耳上角，至角孫，過懸釐，頷厭，及過陽白，
睛明，屈曲下頰至䪼，會顴脇之分也。
ｏ大椎：見督脈，手足三陽督脈之會。
天牖：在頸大筋外，缺盆上，天窗後，天窗後資生經作天容後，天柱前，完骨下，
髮際上。
懸釐，頷厭：見足少陽經，手足陽明，少陽之交會也。
翳風：在耳後尖角陷中，按之引耳中痛。
瘈脈：在耳本後，雞足青脈中。
顱息：在耳後青脈中。
角孫：在耳郭中間上，開口有空。
陽白：見足少陽經，手足陽明，少陽之會。
睛明：見足太陽經。
顴脇：見手太陽經，手少陽，太陽之會也。
其支者：從耳後入耳中，卻出，至目銳眥。
此支從耳後翳風穴，入耳中，過聽宮，歷耳門，和髎，卻出至目銳眥，會瞳子髎，
循絲竹空，而交於足少陽也。
ｏ聽宮：見手太陽經，手足少陽，手太陽，三脈之會。
耳門：在耳前起肉，當耳缺中。
和髎：在耳前銳髮下橫動脈。
瞳子髎：見足少陽經，手太陽，手足少陽，之會。
絲竹空：在眉後陷中。
是動：則病耳聾渾渾焞焞，嗌腫，喉痹，是主氣所生病者。汗出，目銳眥痛，頰痛，
耳後肩臑肘臂外皆痛，小指次指不用。盛者：人迎大一倍於寸口。虛者：
人迎反小於寸口也。</p>
<h3>足少陽膽經穴歌</h3>
<p>少陽足經瞳子髎。四十三穴行迢迢。聽會客主頷厭集。懸顱懸釐曲鬢翹。
率谷天衝浮白次。竅陰完骨本神企。陽白臨泣開目窗。正營承靈及腦空。
風池肩井淵液長，輒筋日月京門當。帶脈五樞維道續。居髎環跳下中瀆。
陽關陽陵復陽交。外丘光明陽輔高。懸鍾丘墟足臨泣。地五俠谿竅陰畢。
此經：頭部，自瞳子髎至風池，凡二十穴，作三折，向外而行。始瞳子髎，
至完骨 是一折。又自完骨外折，上至陽白，會睛明是一折。又自睛明上行，循臨泣，
風池是一折。緣其穴曲折外，多難為科牽，故此作一至二十，次第以該之。
一瞳子髎，二聽會，三客主人，四頷厭，五懸顱，六懸釐，七曲鬢，八率谷，九天衝，
十浮白，十一竅陰，十二完骨，十三本神，十四陽白，十五臨泣，十六目窗，
十七正營，十八承靈，十九腦空，二十風池。
足少陽，膽之經。凡四十三穴，左右共八十六穴。ｏ是經多氣少血。
膽在肝之短葉間，重二兩三銖，包精汁三合。
足少陽之脈：起於目銳眥，上抵頭角，下耳後。
足少陽經：起目銳眥之瞳子髎，於是循聽會，客主人，上抵頭角，循頷厭，下懸顱，
懸釐，曲懸釐外循耳上髮際，至曲鬢，率谷，由率谷外折，下耳後，循天衝，浮白，
竅陰，完骨，又自完骨外折，上過角孫，循本神，過曲差，下至陽白會睛明。
復從睛明上行，循臨泣，目窗，正營，承靈，腦空，風池云。
ｏ瞳子髎：在目外眥五分。
聽會：在耳前陷中，上關下一寸，動脈宛宛，張口得之。
客主人：在耳前起骨上廉，開口有空，動脈宛宛中。
頷厭：在曲周下，顳顬一名腦空上廉。
懸顱：在曲周上顳顬中。
懸釐：在曲周上顳顬下廉。
曲鬢：在耳上髮際，曲隅陷中，鼓頷有孔。
率谷：在耳上如前三分，入髮際一寸五分，陷者宛宛中。
天衝：在耳後髮際二寸耳上，如前三分。
浮白：在耳後入髮際一寸。
竅陰：在完骨上，枕骨下，搖動有空。
完骨：在耳後入髮際四分。
角孫：見手少陽經，手足少陽之會。
本神：在曲差旁一寸五分，入髮際四分。
曲差：見足太陽經。
陽白：在眉上一寸，直瞳子。
睛明：見足太陽經，手足太陽，少陽，足陽明，五脈之會。
臨泣：在目上直入髮際五分陷中。
目窗：在臨泣後一寸。正營在目窗後一寸。
承靈：在正營後一寸五分。
腦空：在承靈後一寸五分，挾玉枕骨下陷中。
風池：在顳顬後髮際陷中。</p>
<p>循頸行手少陽之前，至肩上，卻交出少陽之後，入缺盆。
自風池循頸，過天牖穴，行手少陽脈之前，下至肩，上循肩井，卻左右相交，
出手少陽之後。過大椎，大杼，秉風，當秉風前，入缺盆之外。
ｏ天牖：見手少陽經。
肩井：在肩上陷中，缺盆上大骨前一寸半，以三指按取之，當中指下陷中者是。
大椎：見督脈，手足三陽督脈之會。
大杼：見足太陽經，足太陽少陽之會。
秉風：見手太陽經，手太陽，陽明，手足少陽之會。
缺盆：見足陽明經。
其支者：從耳後，入耳中，出走耳前，至目銳眥後。
其支者：從耳後顳顬間，過翳風之分，入耳中，過聽宮，出走耳前，
復自聽會至目銳眥，瞳子髎之分也。
ｏ翳風：見手少陽經，手足少陽之會。
聽宮：見手太陽經，手足少陽太陽、三脈之會。
聽會：瞳子髎見前。
其支者：別目銳眥，下大迎。合手少陽抵於䪼，下加頰車，下頸合缺盆，下胸中貫膈，
絡肝，屬膽。
其支者：別自目外瞳子髎而下大迎。合手少陽於䪼，當顴脇穴之分，下臨頰車，下頸，
循本經之前，與前之入缺盆者相合，下胸中天池之外，貫膈：即期門之所絡肝，
下至日月之分屬於膽也。
ｏ大迎：見足陽明經。
顴脇，頰車：手太陽穴。
天池：手心主穴，手厥陰，足少陽之會。
期門：足厥陰穴。
日月：見下文，膽之募也。</p>
<p>循脅裏，出氣衝，繞毛際，橫入髀厭中。
脅，胠也。腋下為脅。曲骨之分為毛際。毛際兩旁動脈中為氣衝。捷骨之下為髀厭。
即髀樞也。自屬膽處，循脇內章門之裏，出氣衝，遶毛際，遂橫入髀厭中之環跳也。
ｏ章門：足厥陰穴，足少陽，厥陰之會。
氣衝：足陽明穴。
環跳：在髀樞中。</p>
<p>其直者：從缺盆下腋，循胸過季脇，下合髀厭中，以下循髀陽，出膝外廉。
脇骨之下為季脇。此直者：從缺盆直下腋，循胸，歷淵液，輒筋，日月穴，過季脇，
循京門，帶脈，五樞，維道，居髎，由居髎入上髎，中髎、長強，
而下與前之入髀厭者相合。乃下循髀外，行太陽，陽明之間，歷中瀆，陽關，
出膝外廉，抵陽陵 泉也。
ｏ淵腋：在腋三寸宛宛中，舉臂取之。
輒筋：在腋下三寸，復前行一寸，著脇陷中。
日月：在期門下五分。
京門：在監骨下，腰中挾脊季肋本。
帶脈：在季肋下一寸八分。
五樞：在帶脈下三寸。
維道：在章門下五寸三分。
居髎：在章門下八寸三分，監骨上陷中。
上髎，中髎：並見足太陽經，上髎為足少陽，太陽之絡。中髎則足少陰，
少陽所結之會也。
長強：見督脈，足少陰，少陽所結之會。
中瀆：在髎骨外，膝上五寸，分肉間陷中。
陽關：在陽陵泉上三寸，犢鼻外陷中。
陽陵泉：在膝下一寸，外廉陷中。</p>
<p>下外輔骨之前，直下抵絕骨之端，下出外踝之前，循足跗上，入小指次指之間。
䯒外為輔骨，外踝以上為絕骨。足面為跗。自陽陵泉下外輔骨前，歷陽交，外丘，
光明，直下抵絕骨之端。循陽輔、懸鍾而下，出外踝之前至丘墟，循足面之臨泣，
地五會，俠谿，乃上入小指次指之間，至竅陰而終也。
ｏ陽交：在足外踝上七寸，斜屬三陽分肉之間。
外丘：在足外踝上七寸。
光明：在足外踝上五寸。
陽輔：在足外踝上四寸，輔骨前，絕骨端，如前三分，去丘墟七寸。
懸鍾：在足外踝上三寸，動脈中。
丘墟：在足外踝下，如前去臨泣三寸。
臨泣：在足小指次指本節後間陷中，去俠谿一寸半。
地五會：在足小指次指本節後陷中。
俠谿：在足小指次指歧骨間，本節前陷中。
竅陰：在足小指次指端，去爪甲如韭葉。</p>
<p>其支者：別跗上，入大指之間，循大指歧骨出其端，還貫入爪甲，出三毛。
足大指本節後為歧骨。大指爪甲後為三毛。其支者：自足跗上臨泣穴，別行入大指，
循歧骨內出大指端，還貫入爪甲，出三毛，交於足厥陰也。</p>
<p>是動：則病口苦，善太息，心脇痛不能轉側，甚則面有微塵，體無膏澤，足外反熱，
是為陽厥，是主骨所生病者。頭角頷痛，目銳眥痛，缺盆中腫痛，腋下，馬刀，挾癭，
汗出，振寒，瘧，胸肋，髀膝外至脛絕骨外踝前及諸節皆痛，小指次指不用。盛者：
人迎大一倍於寸口。虛者：人迎反小於寸口也。</p>
<p>窌廣韻力嘲切，深空之貌，即穴隙之謂也，江西席橫家鍼炙書中，諸髎字皆作窌，
豈髎窌聲相近而然，今悉儗改定，雖然，所改有不盡者，亦不必苦求之也。</p>
<h3>足厥陰肝經穴歌</h3>
<p>足厥陰。十三穴。起大敦。行間接。太衝中封注蠡溝。中都膝關曲泉收。陰包走五里。
陰廉章門期門啟。
足厥陰，肝之經。凡十三穴，左右共二十六穴。ｏ是經多血少氣。
肝之為藏，左三葉，右四葉，凡七葉。其治在左。其藏在右脇右腎之前，
並胃著脊之第九椎。
足厥陰之脈：起於大指聚毛之上，循足跗上廉，去內踝一寸。
足大指爪甲後為三毛。三毛後橫文為聚毛。去，相去也。
足厥陰起於大指聚毛之大敦穴，循足跗上廉，歷行間，太衝，抵內踝一寸之中封也。
ｏ大敦：在足大指端，去爪甲如韭葉，及三毛中。
行間：在足大指間，動脈應手。
太衝：在足大指本節後二寸，或云一寸半動脈陷中。
中封：在足內踝前一寸陷中，仰而取之。</p>
<p>上踝八寸，交出太陰之後，上膕內廉。
自中封上踝，過三陰交，歷蠡溝、中都，復上一寸，交出太陰之後，上膕內廉，
至膝關曲泉。
ｏ三陰交：見足太陰經，足少陰、太陰、厥陰之交會也。
蠡溝：在內踝上五寸。
中都：在內踝上七寸，䯒骨中。
膝關：在犢鼻下二寸陷中。
曲泉：在膝內輔骨下，大筋上，小筋下，陷中，屈膝得之，在膝橫文頭是。
循股，入陰中，環陰器，抵小腹，挾胃屬肝絡膽。
髀內為股。臍下為小腹。由曲泉上行，循股內之陰包，五里，陰廉，遂當衝門，
府舍之分，入陰毛中，左右相交，環遶陰器，抵小腹，而上會曲骨，中極，關元，
復循章門，至期門之所，挾胃屬肝下日月之分，絡於膽也。
ｏ陰包：在膝上四寸，股內廉兩筋間。
五里：在氣衝下三寸，陰股中動脈。
陰廉：在羊矢下，去氣衝二寸，動脈中。
衝門，府舍：見足太陰。
曲骨：見任脈，足厥陰任脈之會。
中極，關元：見任脈，足三陰，任脈之會也。
章門：在大橫外，直臍季肋端，側臥屈上足，伸下足，舉臂取之。
期門：直兩乳第二肋端，肝之募也。
日月：見足少陽經。
上貫膈，布脇肋，循喉嚨之後，上入頏顙，連目系，上出額與督脈會於巔。
目內連深處為目系。頏顙，咽顙也。自期門上貫膈，行食竇之外，大包之裏，
散佈脇肋；上雲門，淵液之間，人迎之外，循喉嚨之後，上入頏顙；行大迎，地倉，
四白，陽白之外，連目系，上出額，行臨泣之裏，與督脈相會於巔頂之百會也。
ｏ食竇，大包：足太陰經穴。
雲門：手太陰經穴。
淵液：足少陽經穴。
人迎，大迎，地倉，四白：見足陽明。
陽白，臨泣：見足少陽。
百會：見督脈。</p>
<p>其支者：從目系下頰裏，環唇內。
前此連目系上出額。此支從目系下行任脈之外，本經之裏，下頰裏，交環於口唇之內。</p>
<p>其支者：復從肝，別貫膈，上注肺。
此交經之支，從期門屬肝處別貫膈，行食竇之外，本經之裏，上注肺中，下行至中焦，
挾中脘之分，以交於手太陰也。
是動：則病腰痛不可以俛仰，丈夫㿗疝，婦人小腹腫。甚則嗌乾，面塵脫色，
是主肝所生病者。胸滿，嘔逆，洞洩，狐疝，遺溺，癃閉。盛者：寸口大一倍於人迎。
虛者：寸口反小於人迎也。
ｏ凡此十二經之病，盛則瀉之，虛則補之，熱則疾之，寒則留之，陷下則灸之，不
盛不虛以經取之。</p>
<h3>督脈經穴歌</h3>
<p>督脈背中行。二十七穴始長強。腰腧陽關命門當。懸樞脊中走筋縮。至陽靈臺神道長。
身柱陶道大椎俞。瘂門風府連腦戶。強間後頂百會前。前頂顖會上星圓。
神庭素髎水溝裏，兌端齦交斯已矣。
督脈凡二十七穴
督，之為言都也，行背部之中行，為陽脈之都綱，奇經八脈之一也。
督脈者，起於下極之腧。
下極之腧，兩陰之間，屏翳處也。屏翳兩筋間為篡，篡內深處為下極；督脈之所始也。</p>
<p>並於脊裏，上至風府，入腦上巔循額至鼻柱，屬陽脈之海也。
脊之為骨，凡二十一椎，通項骨三椎，共二十四椎。自屏翳而起，歷長強穴，
並脊裏而上行，循腰俞，陽關，命門，懸樞，脊中，筋縮，至陽，靈臺，神道，
身柱，過風門。循陶道，大椎，瘂門，至風府入腦。循腦戶，強間，後頂，上巔，
至百會，前頂，顖會，上星，神庭，循額至鼻柱，經素髎，水溝，兌端，
至齦交而終焉。云陽脈之海者：以人之脈絡，周流於諸陽之分；譬猶水也，
而督脈則為之都綱，故曰陽脈之海。
ｏ屏翳：見任脈，任脈別絡，挾督脈衝脈之會。
長強：在脊骶端。
腰俞：在第二十一椎節下間。
陽關：在第十六椎節下間。
命門：在第十四椎節下間。
懸樞：在第十三椎節下間。
脊中：在第十一椎節下間。
筋縮：在第九椎節下間。
至陽：在第七椎節下間。
靈臺：在第六椎節下間。
神道：在第五椎節下間。
身柱：在第三椎節下間。
風門：見足太陽，乃督脈足太陽之會。
陶道：在大椎節下間陷中。自陽關至此諸穴，並俛而取之。
大椎：在第一椎上陷中。
瘂門：在風府後，入髮際五分。
風府：在項入髮際一寸。
腦戶：在枕骨上，強間後一寸五分。
強間：在後頂一寸五分。
後頂：在百會後一寸五分。
百會：一名三陽五會，在前頂後一寸五分，頂中央旋毛中，直兩耳尖，可容豆。
前頂：在顖會後一寸五分陷中。
顖會：在上星後一寸陷中。
上星：在神庭後入髮際，一寸陷中容豆。
神庭：直鼻上入髮際五分。
素髎：在鼻柱上端。
水溝：在鼻柱下人中。
兌端：在唇上端。
齦交：在唇內齒上齦縫中。</p>
<h3>任脈經穴歌</h3>
<p>任脈分三八。起於會陰上曲骨。中極關元到石門。氣海陰交神闕立。水分下脘循建里。
中脘上脘巨闕起。鳩尾中庭膻中萃。玉堂紫宮華蓋樹。璇璣天突廉泉清。
上頤還以承漿承。
任脈｛凡二十四穴｝
任之為言妊也，行腹部中行，為婦人生養之本，奇經之一也。
任脈者：起於中極之下，以上毛際，循腹裏，上關元，至喉嚨，屬陰脈之海也。
任與督，一源而二歧，督則由會陰而行背，任則由會陰而行腹。夫人身之有任督，
猶天地之有子午也；人身之任督以腹背言，天地之子午以南北言，可以分，
可以合者也；分之於以見陰陽之不雜，合之，於以見渾淪之無間，一而二，
二而一者也。
任脈起於中極之下，會陰之分也。由是循曲骨，上毛際，至中極，行腹裏，上循關元，
石門，氣海，陰交，神闕，水分，下脘，建里，中脘，上脘，巨闕，鳩尾，中庭，
膻中，玉堂，紫宮，華蓋，璇璣，天突，廉泉。上頤循承漿，環唇上，至齦交 分行，
繫兩目下之中央，會承泣而終也。云陰脈之海者：亦以人之脈絡，周流於諸 陰之分；
譬猶水也，而任脈則為之總任焉，故曰陰脈之海。
ｏ會陰：一名屏翳，在兩陰間。
曲骨：在橫骨上，毛際陷中，動脈應手。
中極：在關元以下一寸。
關元：在臍下三寸。
石門：在臍下二寸。
氣海：在臍下一寸五分。
陰交：在臍下一寸。
神闕：當臍中。
水分：在下脘下一寸，上臍一寸。
下脘：在建里下一寸。
建里：在中脘下一寸。
中脘：在上脘下一寸，靈樞經云，𩩲骭｛即歧骨也｝
以下至天樞｛天樞足陽明經穴挾臍二寸蓋與臍平直也｝長八寸，而中脘居中是也。
然人胃有大小，亦不可拘以身寸，但自𩩲骭至臍中，以八寸為度，各依部分取之。
上脘：在巨闕下一寸，當一寸五分，去蔽骨三寸。
巨闕：在鳩尾下一寸。
鳩尾：在蔽骨之端，言其骨垂下如鳩形，故以為名，臆前蔽骨下五分也，人無蔽骨者，
從歧骨際下行一寸。
中庭：在膻中下一寸六分。
膻中：在玉堂下一寸六分，兩乳間。
玉堂：在紫宮下一寸六分。
紫宮：在華蓋下一寸六分。
華蓋：在璇璣下二寸。資生經云一寸。
璇璣：在天突下一寸陷中。
天突：在頸結喉下一寸宛宛中。
廉泉：在頷下結喉上舌本，陰維任脈之會，仰而取之。
承漿：在唇下陷中，任脈足陽明之會。
齦交：見督脈，任督二脈之會。
承泣：見足陽明，蹻脈，任脈，足陽明之會也。
按：任督二脈之直行者，為腹背中行諸穴所系，今特取之，以附十二經之後，
如骨空論所載者，茲不與焉，其餘如衝帶維蹻所經之穴，實則寄會於諸經之間爾，
誠難與督任二脈之灼然行腹背者比，故此得以略之。雖然，因略以致詳，
亦不害兼取也，故其八脈全篇，仍別出於左方云。
右十四經正文，並與金蘭循經同。</p>
<h2>十四經發揮卷下  奇經八脈篇</h2>
<p>脈有奇常，十二經者，常脈也。奇經八脈，則不拘於常，故謂之奇經。蓋以人之氣血，
常行於十二經脈，其諸經滿溢，則流入奇經焉。奇經有八脈：督脈督於後，任脈於前，
衝脈為諸脈之海，陽維則維絡諸陽，陰維則維絡諸陰，陰陽自相維持，則諸經常調；
維脈之外有帶脈者，束之猶帶也；至於兩足蹻脈，有陰有陽，陽蹻行諸太陽之別，
陰蹻本諸少陰之別；譬猶聖人，圖設溝渠，以備水潦，斯無濫溢之患，人有奇經，
亦若是也。今總集奇經八脈所發者，氣穴處所。共成一篇，附之發揮之後，
以備通攷云。</p>
<h3>督脈</h3>
<p>督脈者：起於小腹以下骨中央，女子以繫廷孔之端。其絡循陰器，合篡間，繞篡後，
別繞臀，至少陰，與巨陽中絡者合少陰，上腹內後廉，貫脊屬腎，與太陽起目內眥，
上額交巔上，入絡腦，還出別下項，循肩髆內，挾脊抵腰中，入循膂絡腎，
其男子循莖下至篡，與女子等。其少腹直上者，貫臍中央，上貫心，入喉，
上頤環唇，上系兩目之中。此生病，從少腹上衝心而痛，不得前後為衝疝，
其女子不孕，癃痔，遺溺，嗌乾，治在督脈。
ｏ督脈之別，名曰長強，俠膂，上項而散，上頭，下當肩胛左右，別走太陽，入貫膂。
實則脊強，虛則頭重，取之所別；故難經曰：督脈者，起於下極之腧。並於脊裏，
上至風府，入屬於腦，上巔，循額至鼻柱，屬陽脈之海也。此為病，令人脊強反折。
ｏ督脈，從頭循脊骨入骶，長四尺五寸，凡二十七穴。</p>
<p>按內經督脈所發者二十八穴，據法，十椎下一穴名中樞，陰尾骨兩傍二穴名長強，
共有二十九穴，今多齦交一穴，少中樞一穴，會陽二穴，則係督脈別絡，與少陽會，
故止載二十七穴。穴已見前</p>
<h3>任脈</h3>
<p>任脈者，與衝脈皆起於胞中，循脊裏，為經絡之海，其浮而外者，循腹上行，
會於咽喉，別而絡唇口。血氣盛，則肌肉熱。血獨盛，則滲灌皮膚生毫毛。
婦人有餘於氣，不足於血，以其月事數下，任衝並傷故也。任衝之交脈，
不營其口唇，故髭鬚不生，是以任脈為病，男子內結七疝，女子帶下瘕聚；故難經曰，
任脈起於中極之下，以上毛際。循腹裏，上關元，至咽喉，上頤，循面入目，
屬陰脈之海。
ｏ凡此任脈之行，從胞中上注目，長四尺五寸，總二十四穴。穴見前
按內經云，任脈所發者二十八穴，經闕一穴，實有二十七穴，內齦交一穴，屬督脈，
承注二穴屬足陽明蹻脈，故止載二十四穴。穴己見前</p>
<h3>陽蹻脈</h3>
<p>陽蹻脈者：起於跟中，循外踝上行，入風池。其為病也：令人陰緩而陽急。兩足蹻脈，
本太陽之別，合於太陽，其氣上行，氣并相還，則為濡目，氣不營則目不合；
男子數其陽，女子數其陰，當數者為經，不當數者為絡也。蹻脈長八尺。
所發之穴：生於申脈（外踝下關足太陰經），以輔陽為郄（外踝上），
本於僕參（跟骨下），與足少陰會於居髎（章門下），
又與手陽明會於肩髃及巨骨（並在肩端），
又與手足太陽陽維會于臑俞（在肩髎後胛骨上廉），
與手足陽明會于地倉（口吻兩旁），又與手足陽明會于巨髎（鼻兩旁），
又與任脈足陽明會于承泣（目下七分），以上為陽蹻脈之所發，凡二十穴，
陽蹻脈病者宜刺之。</p>
<h3>陰蹻脈</h3>
<p>陰蹻脈者：亦起於跟中，循內踝上行，至咽喉，交貫衝脈。此為病者：
令人陽緩而陰急。故曰蹻脈者，少陰之別，別於然谷之後，上內踝之上，
直上循陰股入陰，上循胸裏，入缺盆，上出人迎之前，入鼻，屬目內眥，合於太陽。
女子以之為經，男子以為絡。兩足蹻脈，長八尺，而陰蹻之郄在交信內踝上二寸，
陰蹻脈病者取此。</p>
<h3>衝脈</h3>
<p>衝脈者：與任脈皆起於胞中，上循脊裏，為經絡之海，其浮於外者，循腹上行，
會於咽喉，別而絡唇口。故曰，衝脈者，起於氣衝，並足少陰之經，挾臍上行，
至胸中而散。此為病：令人逆氣裏急。難經則曰，並足陽明之經，以穴攷之，
足陽明挾臍左右各二寸而上行，足少陰挾臍左右各五分而上行，針經所載，
衝脈與督脈，同起於會陰，其在腹也，行乎幽門，通谷，陰都，石關，商曲，肓俞，
中注，四滿，氣穴，大赫，橫骨，凡二十二穴，皆足少陰之分也。然則衝脈，
並足少陰之經明矣。</p>
<h3>陽維脈</h3>
<p>陽維，維於陽，其脈起於諸陽之會，與陰維皆維絡于身。若陽不能維于陽，
則溶溶不能自收持。
其脈氣所發：別于金門（在足外踝下太陽之郄），以陽交為郄（在外踝上七寸），
與手足太陽及蹻脈會于臑俞（肩後胛上廉），與手足少陽會于天脇（在缺盆上），
又會于肩井（肩上），其在頭也，與足少陽會于陽白（在肩上），上于本神及臨泣，
上至正營，循于腦空，下至風池，其與督脈會，則在風府及瘂門。難經云，陽維為病，
苦寒熱。
ｏ此陽維脈氣所發，凡二十四穴。</p>
<h3>陰維脈</h3>
<p>陰維，維於陰，其脈起於諸陰之交，陰若不能維于陰，則悵然失志。其脈氣所發者，
陰維之，名曰築賓見足少陰，與足太陰會於腹哀，大橫，又與足太陰厥陰會于府舍，
期門，與任脈會于天突，廉泉，難經云，陰維為病，苦心痛。
ｏ此陰維脈氣所發，凡十二穴。</p>
<h3>帶脈</h3>
<p>帶脈者，起於季脇，回身一周。其為病也：腰腹縱容，如囊水之狀。其脈氣所發，
在季脇下一寸八分，正名帶脈，以其回身一周如帶也，又與足少陽會于維道，
此帶脈所發，凡四穴。</p>
<p>以上雜取素問，難經，甲乙經，聖濟總錄中，參合為篇。</p>
